钦定古今图书集成/方舆汇编/职方典/第1123卷 > 《昭勇祠记》王质
## 钦定古今图书集成/方舆汇编/职方典/第1123卷 > 《昭勇祠记》王质

“昭毅武惠、遗爱灵显”者，王庙号也。“富池”者，王庙所也。
“曰甘”者，王姓也。“巴郡临江”者，王乡里也。“某为秦丞相”
者，王远祖也。“某为吴尚书、某为会稽令”者，王子也。某
为吴太子太傅、“某为晋镇南大将军”者，王孙也。镇南
者，死王敦之难于襄阳，晋忠臣也。吴王所事国也；大
帝，王所事主也。西陵太守、升城督、折冲将军、前部督，
王所历官也。“破曹公于乌林、于濡须，获朱光于皖城，
过张辽于合肥，走关羽于益阳，解曹仁于南郡，擒黄
祖于武昌”者，王生而在，吴之功也。“捍寇贼，护城邑，兴
云雨，泽生灵于元丰、于建炎，于绍兴、于隆兴”者，王殁
而在，宋之功也。王生而事刘表，若黄祖皆弗克终，而
其际会建功立业者，吴也。王殁而历晋、若宋、若齐、若
梁、若陈、若隋、若唐，皆无所宠嘉，而其尤大章明较著
者，宋也。宋有天下，追录前代忠臣义士，于是以王为
褒国公。开宝五年，太祖皇帝锡之也。以王为褒国。武
灵公者，元丰五年，祷雨有应，郡以状闻，神宗皇帝锡
之也；以庙为“昭勇”者，政和二年，部使者以王功闻诸
朝，徽宗皇帝锡之也。以王为武惠王者，宣和五年，道
士臧存真以王功上公车，徽宗锡之也；以王为武惠
昭毅王者，建炎二年，以灵卜惊张遇郡以状闻，太上
皇帝锡之也。以王为昭毅武惠灵显王者，建炎四年，
以阴兵震金人，御营使刘光世以状闻，太上皇帝锡
之也。以王为“昭毅武惠遗爱灵显王”者，绍兴二十一
年，部使者以王功闻诸朝，又太上皇帝锡之也。王太
子，吴将军会稽令，于开宝，于元丰增号王；于宣和，又
再增号；于建炎，又增号；于绍兴，又增号。“顺佐、柔懿”，凡
两夫人之加增也。“绍威”、“绍灵”，凡两侯，若尚书，若会稽
也。建炎四年，刘光世之请也。呜呼！吴于王厚，宋于王
尤厚也。吴所以兴者五人：不能退曹公，使曹公顺流
而下，吴必亡，其退之者周瑜也。不能擒关羽，使关羽
卷襄汉而上，吴必亡，其擒之者吕蒙也。不能却汉先
主，使先主顺流而下，吴必亡，其却之者陆逊也。不能
取黄祖，使黄祖据中而立，吴弗兴，其取之者王也鲁
肃也。肃之言曰：“汉室不可复兴，曹操不可卒除，惟鼎
足立为有功焉。”今昭毅武惠，遗爱灵显王有大功于
吴，庙食于此，垂数百年。四方之人，往来长江奔走祠
下者，岁以万计。而王之威灵，震耀烜赫，事异可书。岂
非转战之功，忠勇之节，上贯白日，下詟九军，故其英
风义概，凛然如有不可掩者欤？词曰：“维大江兮南纪，
亘万古兮长流。望丹楹兮如霞，宅神宫兮上游。翼故
国兮废域”，竭臣节兮始谋。蹈白刃兮当前，激懦夫兮
颜羞。凛英魂兮犹在，遗胜福兮九州。俨王冠兮锵珮，
耸重屋兮云霄。酒欣欣兮既旨，鼓《坎坎》兮吹箫。《神燕
娱》兮醉起，望白云兮江涛。顾神驭之杳冥兮，安知其
不乐于斯楼？